ഗതാഗതക്കുരുക്ക് ഒഴിവാക്കാന് മന്ദംപൊട്ടിയില് പാലം വേണം അഗളി: അട്ടപ്പാടി ചുരം റോഡില് അടിക്കടിയുണ്ടാകുന്ന ഗതാഗതക്കുരുക്ക് പരിഹരിക്കാന് മന്ദംപൊട്ടി തോടിനു കുറുകെ പാലം നിര്മിക്കണമെന്ന ആവശ്യം ശക്തമായി. മുക്കാലി സൈലന്റ് വാലി മേഖലകളില് മഴ പെയ്താല് മന്ദംപൊട്ടി തോട് കവിഞ്ഞൊഴുകിയുള്ള ഗതാഗത തടസ്സം പതിവാണ്. താരതമ്യേന ഉയരം കുറഞ്ഞ ചപ്പാത്താണ് തോടിന് കുറുകെയുള്ളത്. രണ്ടാഴ്ചക്കുള്ളില് നിരവധി തവണയാണ് ചുരം റോഡില് തോട് കവിഞ്ഞൊഴുകിയതു മൂലം ഗതാഗതം തടസപ്പെട്ടത്. പ്രതികൂല കാലാവസ്ഥയില് ദുര്ബലമായ ചുരം റോഡില് വാഹനങ്ങള് നിര്ത്തിയിടുന്നതും അപകടകാരമാണ്. ഇന്നലെ ഉച്ചകഴിഞ്ഞും ഇക്കാരണത്താല് നൂറിലേറെ വാഹനങ്ങള് ചുരം റോഡില് കുടുങ്ങി. മുന് കരുതലിന്റ ഭാഗമായി മുക്കാലി ചെക്പോസ്റ്റും ചുരത്തിനു താഴെ ആനമൂളി ചെക് പോസ്റ്റും അടച്ചു വാഹന ഗതാഗതം നിയന്ത്രിച്ചു. ദിനംപ്രതി ആയിരക്കണക്കിന് വാഹനങ്ങളാണ് ചുരം റോഡിലൂടെ കടന്നുപോകുന്നത്. ഈ സാഹചര്യത്തില് മന്ദംപൊട്ടി തോട്ടിലെ ചപ്പാത്തിന്റെ സ്ഥാനത്ത് ഉയരം കൂട്ടി പാലം നിര്മ്മിച്ച് പ്രശ്നപരിഹാരമുണ്ടാക്കണമെന്നാണ് ആവശ്യമുയര്ന്നിരിക്കുന്നത്.